F'konferenza tal-aħbarijiet illum il li qed tikkunsidra jekk għandhiex tibda t-triq biex jissejjaħ referendum abrogattiv ieħor dwar il-kaċċa. Il-Birdlife hi motivata mill-attitudni tal-Gvern li jfittex kontinwament li jikkuntenta lill-kaċċaturi. F'dawn iċ-ċirkustanzi, tgħid il-Birdlife, m'għandiex triq oħra. Għax la ma tistax tasal bir-raġuni mal-Gvern, tipprova tasal bil-vot permezz ta' referendum. Ir-referendum tal-2015 dwar il-kaċċa fir-rebbiegħa ntilef bi ftit: tikka iktar minn 2000 vot. Il-Birdlife taħseb li r-riżultat din id-darba jkun differenti minħabba li l-ebda wieħed mill-mexxejja politiċi m'hu qed jirrappresenta l-interessi tal-ambjent. L-analiżi biex ikun ġustifikat referendum abrogattiv ieħor dwar il-kaċċa (fir-rebbiegħa) trid tibda minn analiżi profonda tar-referendum tal-2015. Trid tkun analiżi li twassal biex wieħed jifhem sewwasew x'ġara. Jiena naqbel li l-kaċċa fir-rebbiegħa tieqaf illum qabel għada imma għadni mhux konvint li d-diffikultajiet li wasslu għat-telfien tar-referendum abrogattiv tal-2015 għad jistgħu jingħelbu f'dan il-mument. Il-ħidma li trid issir hi kbira ħafna. Huwa tajjeb li l-Birdlife iżżomm l-arma ta' referendum abrogattiv bħala oġġettiv għax fl-aħħar mill-aħħar, probabbilment li din hi l-unika triq prattika. Imma l-ostakli mhumiex żgħar u biex naslu mhux faċli daqskemm wieħed jista' jaħseb. L-esperjenza tgħallimna kontinwament li filwaqt li l-opposizzjoni għall-kaċċa hi kbira, meta niġu għall-vot ikun hemm kwantitá ta' persuni li joqgħodu lura u dan għal elf raġuni. Hekk ġara fl-2015 u wisq nibża' li s-sitwazzjoni għadha sostanzjalment l-istess.
Il-kaċċa fir-rebbiegħa: referendum ieħor?